Ma ! Setu laouen ha seder an oll. Leiz an treñiou hag an otokirri a dud o vond da Bariz. Kaniri ha hopadeg a beb tu. Ar gwenn-ha-du o fraoñval e peb leh : eun 20 000 a zo bet roet evid netra gand ar Rannvro dar suporterien. Eur fest evel neus bet jamez. Hag an oll, pe e oant o tond deuz Roazon pe o tond deuz Gwengamp, o tisklêria e kement post-radio ha war gement  chadenn-dele ne vefe ket eur gwall-afer, ma ne vefent ket gounid : neus forz penaoz, eo ar Vretoned a oa da gaoud ar Houp, ha da Vreiz eo e teuje ! Eun espez unvaniez sakr, en eur mod.